บลจ.ทหารไทยรุกผนึกแม่ พร้อมออกกองทุนโดนใจลูกค้า
โพสต์ทูเดย์ &#8212; &#8220;สมจินต์&#8221; ชู 3 ยุทธศาสตร์สานต่อจุดแข็ง บลจ.ทหารไทย พร้อมจับมือธนาคารแม่หาผลิตภัณฑ์ทางการเงินให้ครบวงจร สนองลูกค้า
22 ก.ย. 2552

โพสต์ทูเดย์ — “สมจินต์” ชู 3 ยุทธศาสตร์สานต่อจุดแข็ง บลจ.ทหารไทย พร้อมจับมือธนาคารแม่หาผลิตภัณฑ์ทางการเงินให้ครบวงจร สนองลูกค้า 
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย เปิดเผยถึงแนวทางการบริหารงานหลังเข้ารับตำแหน่งกรรมการผู้จัดการ ตั้งแต่วันที่ 1 ก.ย.ที่ผ่านมาว่า ได้วางยุทธศาสตร์ 3 ด้านในการผลักดันให้องค์กรสามารถขับเคลื่อนได้อย่างมีประสิทธิภาพ โดยยุทธศาสตร์แรกจะให้ความสำคัญกับการรักษามาตรฐานที่ดีมีคุณภาพทุกๆ ด้านของ บลจ.ทหารไทย ที่มีอยู่
“จุดเด่นของ บลจ.ทหารไทย คือเป็นผู้นำด้าน Passive Investment หรือการบริหารกองทุนแบบ Passive หรือเชิงรับที่อ้างอิงดัชนีหุ้น เช่น กองทุนที่ลงทุนใน SET50 หรือหุ้นใหญ่ 25 ตัว รวมถึงกองทุนต่างประเทศที่ลงทุนผ่านกองทุน Passive ซึ่งชัดเจนและง่ายต่อการสื่อสารกับนักลงทุน รวมถึงการให้บริการซื้อขายที่คล่องตัว” นายสมจินต์ กล่าว
ยุทธศาสตร์ที่ 2 จะเน้นขยายฐานกลุ่มลูกค้ากองทุนสำรองเลี้ยงชีพมากขึ้น โดยให้ลูกค้าหันมาลงทุนรูปแบบ Employee’s Choice ของบริษัทที่มี 7 นโยบายการลงทุนให้ผู้ลงทุนกำหนดสัดส่วนการลงทุนที่เหมาะสมกับอายุและความเสี่ยงที่รับได้และโดยปัจจุบันมีกองทุนสำรองเลี้ยงชีพภายใต้บริหาร 329 บริษัท สมาชิก 46,000 รายและมีลูกค้าเข้าEmployee’s Choice แล้วกว่า 50%ยุทธฺศาสตร์ที่ 3 ร่วมมือการให้บริการและนำเสนอผลิตภัณฑ์ระหว่างบลจ. กับธนาคารทหารไทย ต่อกลุ่มลูกค้าทั้งรายใหญ่และรายย่อย เพื่อตอบโจทย์ความต้องการทางการเงินและการลงทุนที่ครบวงจรมากขึ้น โดยขณะนี้ยังไม่ได้ตั้งเป้าว่าปีนี้จะมีสินทรัพย์ภายใต้บริหารเท่าไรจะชัดเจนในปีหน้า
สำหรับกรณีที่ธนาคารทหารไทยถือหุ้นใน บลจ.ทหารไทย และ บลจ.ไอเอ็นจี นั้น นายสมจินต์ กล่าวว่า ยังไม่ทราบว่าจะต้องควบรวมกันหรือไม่ โดยมองว่าหากบลจ. สามารถหาผลิตภัณฑ์ที่ตอบโจทย์ลูกค้าได้เป็นเรื่องที่สำคัญต่อลูกค้ามากกว่าและปัจจุบันทั้ง 2 บลจ. มีกองทุนมีนโยบายที่แตกต่างกัน แม้จะมีบางกองทุนที่ซ้ำซ้อนกันบ้าง
ด้านนายไพศาล ครุฑดำรงชัย รองกรรมการผู้จัดการฝ่ายที่ปรึกษาการลงทุน บลจ.ทหารไทย กล่าวว่า บริษัทได้ชะลอการออกกองทุนพันธบัตรเกาหลีใต้ออกไปก่อน เนื่องจากผลตอบแทนลดลงหลังภาพเศรษฐกิจของเกาหลีใต้แข็งแกร่งขึ้น ทำให้ตั้งแต่วันที่ 11 ก.ย.ที่ผ่านมา กองทุนเกาหลี 5 กองทุน รวม 9,000 ล้านบาท ที่ครบอายุลง ยังไม่มีกองทุนใหม่ออกมารองรับ
ขณะเดียวกันก่อนหน้านี้บริษัทได้ปิดกองทุน TMB USD Money Market ซึ่งลงทุนในตราสารหนี้สกุลเงินเหรียญสหรัฐ เนื่องจากพิจารณาแล้วเห็นว่ากองทุนอาจไม่สามารถให้ผลตอบแทนที่ดีได้ในอนาคต หลังจากเกิดวิกฤตซับไพรม์ในสหรัฐ ทำให้อัตราดอกเบี้ยของเฟดลดลงจาก 4-5% มาอยู่ที่ 0-0.25% ซึ่งยังไม่รวมความเสี่ยงจากค่าเงินสหรัฐที่มีแนวโน้มอ่อนค่าลงอีก อาจทำให้ผลตอบแทนในอนาคตติดลบ 
นายไพศาล กล่าวถึงกรณีที่มีข่าวว่ากองทุนการเงินระหว่างประเทศ (IMF) จะนำทองออกมาขาย 400 กว่าตันนั้นไม่ได้ส่งผลกระทบต่อราคาทองอย่างรุนแรง เนื่องจากปัจจุบันผู้ลงทุนสถาบันทั่วโลกโยกเงินจากพันธบัตรรัฐบาลสหรัฐมาลงทุนในทองคำจำนวนมาก ทำให้ทองยังมีความต้องการอยู่ อย่างไรก็ตาม การที่ไอเอ็มเอฟจะนำทองออกมาขายนั้นจะต้องเป็นไปตามเงื่อนไขไม่ได้ออกมาขายในทันที
“หากจะลงทุนในกองทุนทองตอนนี้ แนะนำให้แบ่งเงินมาลงทุนเพียง 10% ของพอร์ตลงทุน เนื่องจากทองคำผันผวนมาก เช่นเดียวกับหุ้นไทยที่ปรับตัวขึ้นมาก อาจปรับฐานหากมีข่าวลบออกมา มีโอกาสลงได้ 10% จากปัจจุบันที่ 700 จุด” นายไพศาล กล่าว
ด้านธนาคารกรุงศรีอยุธยา เปิดเผยถึงความคืบหน้าการจัดโครงสร้างบริษัทในกลุ่มว่า วานนี้ บลจ.อยุธยา ได้เข้าซื้อหุ้นทั้งหมดของ บลจ.พรีมาเวสท์ เสร็จสมบูรณ์ ในราคา 101 ล้านบาท พร้อมปรับโครงสร้างผู้ถือหุ้น บลจ.อยุธยา ให้บริษัท บีบีทีวี เอ็คควิตี้ และบริษัท อยุธยา อลิอันซ์ ซี.พี.ประกันชีวิต ร่วมถือหุ้นในสัดส่วน 13.1% และ 10.3% ตามลำดับ โดยธนาคารกรุงศรีอยุธยายังถือหุ้นใหญ่ บลจ.อยุธยา 76.6%
หลังจากนี้ บลจ.อยุธยา มีสินทรัพย์ภายใต้การจัดการรวม 6.5 หมื่นล้านบาท